Ettevõtjatele tõenäoliselt tuntuim intellektuaalomandi liik on kaubamärk. Kaubamärk on tähis, mida ettevõtja kasutab oma kauba tähistamiseks selle eristamiseks teiste ettevõtjate poolt pakutavatest kaupadest. Tänapäeva kaubakülluses on saadaval erinevate ettevõtjate pakutavaid kaupu, mis väliselt üsna sarnased või lausa identsed, kuid mis erinevad kardinaalselt varjatud omaduste poolest. Kehvast kangast ja kvaliteetsest kangast toode võivad esmapilgul üsna sarnased näida, kuid esimene luitub, kaotab värvi esimeses pesus, tõmbub niiskuse käes kokku, muutub topiliseks või lihtsalt kulub välgukiirusel läbi. Kehvast kangast ja heast kangast pintsak on poes esmapilgul sarnased, kuid pärast esimest kandmist erinevad nagu öö ja päev - üks justkui oleks paadialune seda viimased 2 aastat kandnud, teine aga endiselt nagu uus.